Pasiūlymas iš dalies pakeisti Tarybos reglamentą (ES) Nr. 904/2010 yra svarbi teisės aktų rinkinio dalis. Teisės aktų rinkiniu dėl PVM skaitmeniniame amžiuje modernizuojama tai, kaip PVM tikslais pranešama apie tarpvalstybinius sandorius bendrojoje rinkoje, kad būtų naudojamasi patikima technologija ir kovojama su sukčiavimu PVM. Dabartinis suvestinių duomenų rinkimo naudojant sumuojamąsias ataskaitas ir keitimosi duomenimis per PVM informacijos mainų sistemą būdas taikomas nuo 1993 m., kai buvo sukurta bendroji rinka. Atsižvelgiant į tarpvalstybinių sandorių ir sukčiavimo PVM mastą, šis būdas nebeatitinka savo paskirties. Iš dalies pakeistoje PVM direktyvoje sumuojamosios ataskaitos pakeičiamos naujomis, sandoriais grindžiamomis prievolėmis teikti ataskaitas. Siekiant papildyti šiuos pakeitimus, iš dalies pakeistame reglamente numatytos būtinos praktinės taisyklės, kaip valstybės narės keisis šiais naujai surinktais duomenimis, reikalinga IT infrastruktūra ir asmens duomenų apsaugos taisyklės, kuriomis bus reglamentuojamas naujas keitimasis duomenimis. Ši išsami informacija būtina siekiant užtikrinti, kad naujosios taisyklės būtų įgyvendinamos sklandžiai ir kad naujomis priemonėmis būtų galima sumažinti sukčiavimą PVM.

Administracinio bendradarbiavimo teisinę sistemą reikia keisti atsižvelgiant į PVM direktyvoje nustatytus tarpvalstybinių sandorių ataskaitų teikimo reikalavimų pakeitimus. Nustačius naujus skaitmeninių ataskaitų teikimo reikalavimus, gerokai padidėja duomenų, kuriais valstybės narės turės keistis, kiekis ir keitimosi jais dažnumas. Todėl į reglamento V skyrių įtraukiama nauja dalis „Konkrečios informacijos saugojimas ir keitimasis ja“, kad būtų galima keistis informacija per naują elektroninę sistemą, vadinamą centrine VIES.

•Galiojančių teisės aktų ex post vertinimas / tinkamumo patikrinimas

Naujosiomis nuostatomis neviršijama to, kas tikrai būtina, kad administracinio bendradarbiavimo priemonės taptų veiksmingesnės tikrinant tarpvalstybinius sandorius ir stiprinant kovą su sukčiavimu PVM, atsižvelgiant į siūlomus skaitmeninių ataskaitų teikimo reikalavimus ir kitus pakeitimus, nustatytus teisės aktų rinkinyje dėl PVM skaitmeniniame amžiuje.

Nacionalinės mokesčių institucijos ir centrinė VIES keisis informacija per saugų bendrą ryšių tinklą. Šiuo metu tai padeda mokesčių institucijoms ir muitinėms keistis informacija ir suteikia visas būtinas apsaugos priemones (įskaitant informacijos šifravimą).

Pasiūlymas iš esmės grindžiamas dabartine administracinio bendradarbiavimo PVM srityje teisine sistema ir ją papildo tik tais atvejais, kai sistemą reikia sustiprinti. Visos pasiūlytos priemonės parengtos taip, kad atitiktų naujus skaitmeninių ataskaitų teikimo reikalavimus ir valstybių narių poreikius. Nors tikimasi, kad naujosios nuostatos turės teigiamą poveikį kovai su sukčiavimu PVM, įmonės ir institucijos nepatirs didelių papildomų išlaidų, išskyrus išlaidas, susijusias su mokesčių institucijoms skirtais tam tikrais IT patobulinimais. Net ir šiais atvejais susijusios plėtros išlaidos liktų ribotos.

To negalima pasiekti vien tik valstybių narių lygmeniu arba naudojant su teisėkūros procedūra nesusijusias priemones. Su administracinio bendradarbiavimo priemonėmis susiję ES lygmens veiksmai suteiktų daugiau vertės, palyginti su tuo, ką galima būtų pasiekti nacionaliniu lygmeniu, todėl reikėtų iš dalies pakeisti Tarybos reglamentą (ES) Nr. 904/2010 dėl administracinio bendradarbiavimo ir kovos su sukčiavimu pridėtinės vertės mokesčio srityje.

Be to, šioms priemonėms taikomas Pagrindinių teisių chartijos 8 straipsnis.

Tikimasi, kad šiuo pasiūlymu bus paskatinti PVM informacijos mainai ir bendras tvarkymas, kurie gali apimti asmens duomenis. Tačiau pagal naujus skaitmeninių ataskaitų teikimo reikalavimus renkami duomenys, kuriais vėliau keičiamasi per centrinę VIES, būtų susiję tik su įmonių tarpusavio sandoriais Bendrijos viduje ir neapimtų įmonių sandorių su klientais. Taip pat taikomas duomenų kiekio mažinimo principas. Todėl renkami duomenys, kuriais vėliau keičiamasi, susiję tik su sąskaitoje faktūroje pateikiamos informacijos poaibiu. Šis būtiniausių duomenų rinkinys, reikalingas teisingam PVM taikymui stebėti ir kovai su sukčiavimu PVM, nurodytas pridedamo pasiūlymo dėl Tarybos direktyvos, kuria iš dalies keičiama Direktyva 2006/112/EB, 264 straipsnio pakeitime. Tačiau asmens duomenų apsauga ir reglamentų (ES) 2016/679 ir (ES) 2018/1725 laikymasis tebėra prioritetas net tuo atveju, kai tvarkytina informacija yra ribota. Todėl siūlomos šios nuostatos:

·24l straipsnyje aptariamos centrinės VIES kūrimo ir priežiūros išlaidos, nes jame nustatyta, kad centrinės VIES sukūrimo, naudojimo ir priežiūros išlaidos padengiamos Sąjungos bendrojo biudžeto lėšomis. Šios išlaidos, be kita ko, apima išlaidas, susijusias su saugaus centrinės VIES ir 24g straipsnio 2 dalyje nurodytų nacionalinių elektroninių sistemų tarpusavio ryšio užtikrinimu, taip pat su paslaugomis, būtinomis 24j straipsnyje nurodytiems pajėgumams užtikrinti. Kita vertus, kiekviena valstybė narė padengia visų būtinų nacionalinių elektroninių sistemų, sudarančių sąlygas keistis informacija naudojant CCN tinklą ar bet kurį kitą panašų tinklą, patobulinimų išlaidas ir yra atsakinga už juos.

·24k straipsnyje aprašyta, kuriems pareigūnams ir kurioms sistemoms suteikiama automatinė prieiga prie centrinės VIES. Tai, be kita ko, yra valstybių narių pareigūnai, kurie tikrina, ar laikomasi PVM neapmokestinamų prekių importo reikalavimų, „Eurofisc“ ryšių palaikymo pareigūnai, taip pat visi kiti pareigūnai, kurie yra aiškiai įgalioti jų valstybės narės kompetentingos institucijos. Galiausiai prieiga prie surinktos ir tvarkomos informacijos numatyta nacionalinėse elektroninėse sistemose, kurios informaciją perduoda centrinei VIES. Šia nuostata sudaromos sąlygos sukurti saugų įrenginių tarpusavio komunikacijos kanalą, palengvinantį automatizavimą ir sumažinantį žmogaus įsikišimo poreikį.

·24j straipsnyje aprašomi centrinės VIES pajėgumai, susiję su jai perduodama informacija. Tame straipsnyje nustatyta, kad centrinėje VIES galima saugoti gautą informaciją, atlikti jos kryžminę patikrą, ją apibendrinti ir tvarkyti. Be to, centrinė VIES gali suteikti prieigą prie (gautos, sutikrintos, apibendrintos ir tvarkomos) informacijos įgaliotiems naudotojams ir sistemoms. Centrinė VIES taip pat turėtų galėti tvarkyti informaciją kartu su visa kontrolės ir kovos su sukčiavimu PVM tikslais pagal Tarybos reglamentą (ES) Nr. 904/2010 perduota arba surinkta informacija. Akivaizdus pavyzdys – duomenų valymas ir gerinimas, juos tvarkant kartu su duomenimis iš kitų sistemų, pavyzdžiui, sistemos „Surveillance“, kurioje kaupiama informacija apie importą, neapmokestinamą PVM, taikant muitinės procedūras 42/63. Šie pajėgumai būtini siekiant užtikrinti įvairių informacinių sistemų, kuriose pateikiama su PVM susijusi informacija, sąveiką ir kuo labiau padidinti investicijų į tokias sistemas poveikį.

·24h straipsnis susijęs su duomenų kokybe ir prieinamumu. Keitimasis informacija bus naudingas tik tuo atveju, jei duomenys bus pakankamai kokybiški. Šiuo tikslu valstybės narės atlieka visus būtinus atnaujinimus ir priima priemones, siekdamos užtikrinti, kad centrinės VIES duomenys būtų naujausi, išsamūs ir tikslūs. Kad informacija būtų naujausia, nauja arba atnaujinta informacija turėtų būti nedelsiant įtraukiama į sistemą. Šis skubus informacijos atnaujinimas ypač svarbus identifikavimo informacijos, kuri yra glaudžiai susijusi su PVM mokėtojo kodo patvirtinimu, požiūriu. Kalbant apie sandorių Bendrijos viduje ataskaitas, surinktas taikant SATR, priimtinas vėlavimas įtraukiant jas į centrinę VIES yra viena diena po to, kai mokesčių institucija jas surenka. Tiekėjo ir jo kliento pateiktos informacijos kryžminė patikra gali būti atliekama tik po to, kai informaciją pateikia abi šalys ir kai kiekviena institucija ją perduoda centrinei VIES. Tai reiškia, kad priimtinas vėlavimas kiekviename etape ir toliau turėtų būti kelių dienų trukmės, kad būtų galima pakankamai dažnai atlikti analizę. Informacija centrinėje VIES saugoma penkerius metus, skaičiuojant nuo metų, kuriais informacija buvo perduota centrinei VIES, pabaigos.

·24g straipsniu sukuriama centrinė VIES, nustatant, kad Komisija sukuria, prižiūri ir techniškai valdo centrinę sistemą bei teikia jai prieglobą, o kiekviena valstybė narė sukuria, prižiūri ir techniškai valdo nacionalinę elektroninę sistemą bei teikia jai prieglobą, kad į centrinę VIES automatiškai būtų perduodama skirtingų kategorijų informacija. Svarbiausia informacijos, kuria keičiamasi per centrinę VIES, dalis bus taikant SATR surinkta informacija. Kita informacija susijusi su apmokestinamųjų asmenų identifikavimu. Galiausiai aiškiai nurodoma, kad valstybės narės gali saugoti informaciją, kurią jos turi automatiškai perduoti centrinei VIES, nacionalinėje elektroninėje sistemoje, kurią jos naudoja informacijai perduoti pakartotinio naudojimo nacionalinėse kontrolės sistemose tikslais.

Pagal Reglamento (ES) Nr. 904/2010 59 straipsnį reglamento taikymas peržiūrimas kas penkerius metus. Be to, pagal 49 straipsnį valstybės narės, siekdamos įvertinti, kaip įgyvendinant administracinį bendradarbiavimą sekasi kovoti su mokesčių slėpimu ir vengimu, turi pranešti Komisijai bet kokią turimą informaciją, susijusią su reglamento taikymu, ir, inter alia, pateikti metinius statistinius bendradarbiavimo priemonių naudojimo duomenis.

Pagal Tarybos reglamento (ES) Nr. 904/2010 58 straipsnio 1 dalį įsteigtas Administracinio bendradarbiavimo nuolatinis komitetas (ABNK) nagrinės visus galimus valstybių narių administracinio bendradarbiavimo klausimus, kylančius dėl naujų ES vidaus prekybos apmokestinimo taisyklių. Visų pirma, Tarybai priėmus pakeitimą, kartu su valstybėmis narėmis ABNK bus parengtas būtinų IT pakeitimų įgyvendinimo planas.

(5)apmokestinamųjų asmenų, vykdančių sandorius Bendrijos viduje, PVM mokėtojo identifikavimo informacija centrinėje VIES turėtų būti automatiškai atnaujinama, kai identifikavimo informacija pasikeičia, išskyrus atvejus, kai valstybės narės sutinka, kad toks atnaujinimas nėra aktualus, esminis ar naudingas. Toks atnaujinimas būtinas, nes apmokestinamųjų asmenų PVM mokėtojo kodų galiojimas tikrinamas atsižvelgiant į tiekimo Bendrijos viduje neapmokestinimo sąlygą, numatytą Direktyvos 2006/112/EB 138 straipsnyje. Kad mokesčių institucijoms būtų užtikrintas pakankamas tokios informacijos kokybės ir patikimumo lygis, informacija apie sandorius Bendrijos viduje centrinėje VIES turėtų būti automatiškai atnaujinama ne vėliau kaip per vieną dieną nuo tos dienos, kai valstybė narė gavo informaciją iš apmokestinamojo asmens;

(4)kad valstybės narės galėtų veiksmingiau kovoti su sukčiavimu PVM, turėtų būti sukurta centrinė elektroninė PVM informacijos mainų sistema (toliau – centrinė VIES), skirta dalijimuisi PVM informacija. Ta sistema iš valstybių narių nacionalinių elektroninių sistemų turėtų gauti informaciją apie sandorius Bendrijos viduje, apie kuriuos praneša atitinkami tiekėjai ir pirkėjai skirtingose valstybėse narėse. Ta sistema iš valstybių narių taip pat turėtų gauti apmokestinamųjų asmenų, vykdančių sandorius Bendrijos viduje, PVM mokėtojo identifikavimo informaciją. Be to, pasikeitus duomenims, keitimo laiko sekimo metaduomenys taip pat turėtų būti įkeliami į centrinę VIES;

(1)Tarybos reglamentu (ES) Nr. 904/2010 nustatomos sąlygos, pagal kurias valstybių narių kompetentingos institucijos, atsakingos už PVM įstatymų taikymą, turi bendradarbiauti tarpusavyje ir su Komisija, kad būtų užtikrintas šių įstatymų vykdymas. Tos sąlygos apima, be kita ko, taisykles, pagal kurias saugoma informacija, galinti padėti teisingai apskaičiuoti PVM, kontroliuoti, kad PVM būtų tinkamai taikomas, visų pirma sandoriams Bendrijos viduje, ir kovoti su sukčiavimu PVM, ir ja keičiamasi elektroninėmis priemonėmis;

(6)be to, kalbant apie centrinėje VIES saugomą PVM mokėtojo identifikavimo informaciją, valstybės narės turėtų priimti priemones, kuriomis būtų užtikrinta, kad atitinkama valstybė narė įvertintų apmokestinamųjų asmenų pateiktus duomenis, skirtus jų registracijai PVM tikslais pagal Direktyvos 2006/112/EB 214 straipsnį, kaip išsamius ir tikslius. Be to, valstybės narės turėtų užtikrinti, kad PVM mokėtojo kodas centrinėje VIES būtų nurodytas kaip negaliojantis, kai apmokestinamasis asmuo nevykdo pareigų perduoti duomenis arba kai ekonominė veikla nutraukiama;

(7)informaciją apie sandorius Bendrijos viduje, kurią praneša tiekėjai ir įsigyjantys asmenys skirtingose valstybėse narėse, kiekviena valstybė narė turėtų nedelsdama įtraukti į centrinę VIES po to, kai valstybė narė ją gauna. Dėl techninių priežasčių, susijusių su duomenų apimtimi, gautą informaciją būtina tvarkyti greitai, taip pat anksti nustatyti įtartinus sandorius ir galimus sukčiavimo PVM atvejus;

(8)siekiant padėti valstybėms narėms kovoti su sukčiavimu PVM ir nustatyti sukčiautojus, PVM mokėtojo identifikavimo informacija ir informacija apie sandorius Bendrijos viduje turėtų būti saugomos penkerius metus. Tai yra trumpiausias laikotarpis, kurio reikia tam, kad valstybės narės galėtų veiksmingai imtis kontrolės priemonių ir ištirti įtariamo sukčiavimo PVM atvejus arba susekti sukčiautojus PVM. Jis taip pat yra proporcingas, atsižvelgiant į didžiulį Bendrijos vidaus sandorių informacijos kiekį ir informacijos, laikomos komerciniais ir asmens duomenimis, neskelbtinumą;

(9)siekiant laiku nustatyti neatitikimus ir taip pagerinti kovos su sukčiavimu PVM pajėgumus, centrinė VIES turėtų galėti automatiškai atlikti tiek iš tiekėjo, tiek iš įsigyjančio asmens surinktos informacijos kryžminę patikrą taikant SATR, nustatytus Direktyva (ES) XX/XXX [Leidinių biuro prašoma įrašyti tą pačią dieną kaip ir šis reglamentas priimtos Tarybos direktyvos, kuria dėl skaitmeniniam amžiui taikomų PVM taisyklių iš dalies keičiama Direktyva 2006/112/EB, numerį ir metus]. Tokio kryžminio patikrinimo rezultatai turėtų būti pateikti valstybėms narėms, kad jos galėtų imtis tinkamų tolesnių veiksmų;

(10)be to, kad centrinė VIES pajėgumai būtų tokie patys kaip Reglamento (ES) Nr. 904/2010 17 straipsnio 1 dalies a punkte numatytos esamos PVM informacijos mainų sistemos pajėgumai, ji taip pat turėtų galėti apibendrinti informaciją, kad būtų galima apžvelgti prekių tiekimą ir įsigijimą, apie kuriuos pranešė valstybėse narėse esantys apmokestinamieji asmenys. Siekiant užtikrinti, kad centrinė VIES valstybėms narėms suteiktų galimybę toliau naudotis viena kitos informacija, kuri šiuo metu yra susisteminta esamoje PVM informacijos mainų sistemoje, centrinė VIES turėtų padėti apibendrinti duomenis;

(11)siekiant padėti valstybių narių kompetentingoms institucijoms teisingai apskaičiuoti PVM, kontroliuoti, kad PVM būtų tinkamai taikomas, kovoti su sukčiavimu PVM ir pasinaudoti įvairių informacinių sistemų, kuriose saugoma su PVM susijusi informacija, sinergija, centrinė VIES turėtų tvarkyti iš valstybių narių gautą informaciją kartu su visa pagal Reglamentą (ES) Nr. 904/2010 perduota arba surinkta informacija;

(12)prieiga prie centrinėje VIES saugomos informacijos turėtų būti suteikiama pagal būtinybės žinoti principą. Ta informacija turėtų būti naudojama tik teisingo PVM taikymo kontrolės ir kovos su sukčiavimu PVM tikslais. Visi naudotojai privalėtų laikytis šiame reglamente nustatytų konfidencialumo taisyklių;

(13)siekiant kovoti su sukčiavimu PVM, Reglamento (ES) Nr. 904/2010 36 straipsnyje nurodomo valstybių narių „Eurofisc“ ryšių palaikymo pareigūnams turėtų būti suteikta galimybė susipažinti su PVM informacija apie sandorius Bendrijos viduje ir ją analizuoti. Kad būtų kontroliuojama, ar teisingai taikomi PVM teisės aktai, valstybių narių pareigūnams, kurie tikrina, ar taikomas Direktyvos 2006/112/EB 143 straipsnio 1 dalies d punkte nustatytas tam tikrų importuojamų prekių neapmokestinimas PVM, taip pat turėtų būti suteikta galimybė susipažinti su centrinėje VIES saugoma PVM mokėtojo identifikavimo informacija. Be to, dėl tų pačių priežasčių valstybių narių kompetentingos institucijos turėtų atrinkti kitus pareigūnus, kuriems reikia tiesioginės prieigos prie centrinės VIES, ir prireikus suteikti jiems tokią prieigą. Galiausiai prieiga prie centrinėje VIES esančios informacijos turėtų būti suteikta tinkamai akredituotiems Komisijos asmenims, tačiau tik tiek, kiek tokia prieiga būtina tos sistemos kūrimui ir techninei priežiūrai;

(14)siekiant ištirti įtariamą sukčiavimą PVM ir nustatyti tokį sukčiavimą, informacinės sistemos, padedančios tinklui „Eurofisc“ kovoti su sukčiavimu PVM, įskaitant sandorių tinklų analizės sistemą ir centrinę elektroninę mokėjimo informacijos sistemą (CESOP), turėtų turėti tiesioginę prieigą prie centrinės VIES;

(15)dėl duomenų kiekio ir duomenų perdavimo į centrinę VIES dažnumo būtina automatizuoti informacijos srautus iš centrinės VIES į nacionalines sistemas. Toks automatizavimas taip pat turėtų padėti užtikrinti veiksmingą ir saugų įrenginių tarpusavio komunikacijos kanalą ir tai, kad prieigai prie bendrų duomenų nebereikėtų žmogaus įsikišimo. Todėl centrinei VIES informaciją perduodančioms nacionalinėms elektroninėms sistemoms taip pat turėtų būti suteikta prieiga prie toje sistemoje saugomos informacijos, įskaitant tvarkomą ir apibendrintą informaciją PVM kontrolės ir kovos su sukčiavimu PVM tikslais;

(16)siekiant užtikrinti vienodas Reglamento (ES) Nr. 904/2010 įgyvendinimo sąlygas, Komisijai turėtų būti suteikti įgyvendinimo įgaliojimai, susiję su užduotimis, kurias Komisija turi atlikti, siekdama techniškai valdyti centrinę VIES, techniniais pareigūnų ir informacinių sistemų identifikavimo ir jų prieigos prie centrinės VIES duomenimis, centrinei VIES perduodamos informacijos techniniais duomenimis ir formatu, taip pat valstybių narių ir Komisijos vaidmenimis ir pareigomis, kai jos veikia kaip duomenų valdytojos ir duomenų tvarkytojos pagal Europos Parlamento ir Tarybos reglamentus (ES) 2016/679 ir (ES) 2018/1725. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011;

(17)sukčiavimas PVM yra bendra visų valstybių narių problema. Valstybės narės pačios neturi informacijos, būtinos siekiant užtikrinti, kad PVM taisyklės būtų teisingai taikomos, ir kovoti su sukčiavimu PVM. Kadangi Reglamento (ES) Nr. 904/2010 tikslo, t. y. kovoti su sukčiavimu PVM, dėl vidaus rinkos tarpvalstybinio pobūdžio valstybės narės negali deramai pasiekti ir to tikslo būtų geriau siekti Sąjungos lygmeniu, Sąjunga gali patvirtinti priemones laikydamasi Europos Sąjungos sutarties 5 straipsnyje nustatyto subsidiarumo principo. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti;

(18)apmokestinamiesiems asmenims, padedantiems tiekti prekes ar teikti paslaugas naudojantis elektronine sąsaja, gali būti taikomas reikalavimas pateikti apskaitos registrus iš valstybės narės, kurioje tos prekės ar paslaugos yra apmokestinamos, kaip nurodyta Direktyvos 2006/112/EB 242a straipsnyje. Siekiant sumažinti tiems apmokestinamiesiems asmenims tenkančią administracinę naštą ir jų patiriamas reikalavimų laikymosi išlaidas ir išvengti darbo dubliavimo, registravimosi valstybė narė turėtų kiek įmanoma koordinuoti tokius prašymus. Tuo tikslu būtina nustatyti standartinę šios informacijos elektroninio perdavimo valstybėms narėms formą;

(19)į Direktyvą 2006/112/EB turi būti įtraukta nauja vieno langelio principu grindžiamos sistemos supaprastinimo schema, skirta apmokestinamiesiems asmenims, kurie tam tikras nuosavas prekes perduoda iš vienos valstybės į kitą. Todėl šią naują schemą būtina integruoti į bendrą Reglamento Nr. 904/2010 XI skyriaus 3 skirsnyje nustatytų vieno langelio principu grindžiamų specialių PVM schemų sistemą. Ji visų pirma turėtų apimti informacijos tarp valstybės narės, iš kurios prekės vežamos ir į kurią jos gabenamos, teikimą;

(20)kadangi naujoji vieno langelio principu grindžiama sistema yra visapusiška ir apima tarpvalstybinį prekių, kurioms šiuo metu taikomos prekių pristatymo tiekti pagal pareikalavimą procedūros pagal Direktyvos 2006/112/EB 17a straipsnį, judėjimą, tos procedūros buvo išbrauktos iš Direktyvos 2006/112/EB. Būtina, kad tas Direktyvos 2006/112/EB pakeitimas būtų atspindėtas Reglamento (ES) Nr. 904/2010 21 straipsnyje;

(21)suinteresuotosios šalys nurodė piktnaudžiavimą vieno langelio principu grindžiamos importo sistemos (IOSS) PVM mokėtojo kodais kaip vieną iš galimų rizikos veiksnių. Siekiant geriau užtikrinti teisingą IOSS PVM mokėtojo kodų naudojimą ir tikrinimo procesą, būtina išplėsti Reglamento (ES) Nr. 904/2010 47h straipsnį, muitinėms suteikiant prieigą prie informacijos apie IOSS registruotą prekybininką, nes tai pagerins tų muitinių rizikos valdymo ir kontrolės pajėgumus;

(22)siekiant sustiprinti kontrolę, susijusią su IOSS schema, prie Reglamento (ES) Nr. 904/2010 17 straipsnio 1 dalies e punkto būtina pridėti bendrą prekių, importuotų pagal IOSS schemą, vertę pagal IOSS identifikavimo numerį kiekvienoje vartojimo valstybėje narėje;

(23)techniniai duomenys, įskaitant bendrus elektroninius pranešimus, kuriuos apskaitos registruose turi pateikti apmokestinamieji asmenys, sudarantys sąlygas tiekti prekes ar teikti paslaugas naudojantis elektronine sąsaja, kaip nurodyta Direktyvos 2006/112/EB 242a straipsnyje, turėtų būti patvirtinti laikantis šiame reglamente numatytos komiteto procedūros;

(24)šiuo reglamentu paisoma pagrindinių teisių ir laikomasi principų, įtvirtintų Europos Sąjungos pagrindinių teisių chartijoje. Visų pirma, šiuo reglamentu siekiama užtikrinti visapusišką Chartijos 8 straipsnyje nustatytos teisės į asmens duomenų apsaugą laikymąsi. Tuo tikslu šiuo reglamentu griežtai ribojamas asmens duomenų, kurie bus teikiami mokesčių institucijoms, kiekis. Informacija apie sandorius Bendrijos viduje pagal šį reglamentą turėtų būti tvarkoma tik šio reglamento tikslais;

(25)vadovaujantis Reglamento (ES) 2018/1725 42 straipsnio 1 dalimi buvo konsultuojamasi su Europos duomenų apsaugos priežiūros pareigūnu ir jis pateikė nuomonę [...];